Broj: 711-I-1367-P-256/22-02-23

Zagreb, 6. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Karoline Bajkovec Horvat, pročelnice Jedinstvenog upravnog odjela Općine Kotoriba,** za davanjem očitovanja Povjerenstva, na 170. sjednici, održanoj 6. svibnja 2022., daje sljedeće:

**OČITOVANJE**

**Odredbama novog ZSSI/21 nije propisana zakonska obveza predstavničkog tijela jedinice lokalne samouprave da glavnoj skupštini, odnosno skupštini društava, u kojima jedinica lokalne samouprave ima dionice ili udjele u vlasništvu (kapitalu društva), predlaže članove nadzornih odbora****.**

 Obrazloženje

Zahtjev za davanjem očitovanja Povjerenstva podnijela je Karolina Bajkovec Horvat, pročelnica Jedinstvenog upravnog odjela Općine Kotoriba. U knjigama ulazne pošte Povjerenstva zahtjev je zaprimljen 4. svibnja 2022. pod poslovnim brojem 711-U-4680-P-256/22-01-2, povodom kojeg se vodi predmet broj P-256/22.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredaba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev je u ovom predmetu podnesen od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica postavlja upit je li prema ZSSI/21-u potrebno da članove nadzornog odbora trgovačkih društava u vlasništvu jedinica lokalne samouprave predlaže predstavničko tijelo jedinice lokalne samouprave ili odluku može donijeti izvršno tijelo jedinice lokalne samouprave odnosno načelnik.

Povjerenstvo ukazuje da odredbama ZSSI/21 nije propisana zakonska obveza predstavničkog tijela jedinice lokalne samouprave da glavnoj skupštini odnosno skupštini društva u kojima jedinica lokalne samouprave ima dionice ili udjele u vlasništvu (kapitalu društva) predlaže članove nadzornih odbora, što je bilo propisano odredbom članka 15. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.) koji se prestao primjenjivati dana 25. prosinca 2021., odnosno stupanjem ZSSI/21 na snagu, slijedom čega je dalo očitovanje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-pošte
2. Objava na internetskoj stranici Povjerenstva
3. Pismohrana